AARHUS: Den Gamle By blev torsdag udsat for et lystigt tyveri.

Købstadsmuseets populære 1974-kvarter havde nemlig haft besøg af nogle lidt for friske gæster, der ikke kunne holde hænderne i lommerne og derfor smadrede en rude i pornoautomaten ved Bogcentralen.

Pornobladet, som lokkede tyvene, hed 'Voldtaget af Zigøjner', men Den Gamle By fortæller til Stiften.dk, at der var tale om 'narreporno'.

Indholdet i bladet stemmede nemlig ikke overens med den grafiske forside. I stedet gemte der sig en opklippet udgave af Alt for damerne, hvor annoncer for Palmolives nye olier i stedet lokkede.